הוועדה המיוחדת לדיון בהצעת חוק השידור הציבורי, כנסת 19, פרוטוקול מספר 22, 2014-07-28 18:00

קארין אלהרר: ערב טוב.

קארין אלהרר: כידוע החוק הוחזר מהמליאה לצורך תיקון בשני עניינים בלבד.

קארין אלהרר: אני כבר אומרת שאנחנו כאן לצורך אישור שני עניינים בלבד.

קארין אלהרר: האחד, עניין שיא כוח האדם כאשר סעיף 81 משתנה ובהתאם משתנה סעיף 11, סעיף 44 וסעיף 40.

<דנה נויפלד: השאלה אם קודם נקריא או קודם נתייחס כי דיברנו עם אתי ויש עוד כמה תיקונים.

גלעד ארדן: אולי לפני ההקראה תסבירו את מהות השינויים.

<דנה נויפלד: יוני יסביר את הרעיון ולאחר מכן נקריא.

<יונתן רגב: בהמשך לדיונים שהיו לנו עם חברי הכנסת ועם ההסתדרות, הוחלט לשנות את המגבלה שנקבעה כאן בוועדה לעניין השיעור המקסימלי להוצאות שכר ולעשות את ההתאמה הזאת לקביעת שיא כוח אדם כאשר הכוונה היא שהגוף – שכולנו מקווים שיהיה גוף יעיל ושידור ציבורי כמו שאנחנו רוצים – לא יסתאב עם השנים ויהפוך להיות גוף שרוב תקציבי הולך לשכר אלא שבאמת התקציב יגיע למסך, לרדיו וכדומה.

<יונתן רגב: כל השינויים כאן הם בעצם התאמה של השינוי שאמרתי לעניין קביעת שיא כוח אדם, קביעה מי קובע וכמובן הסנקציות יכולות להיות ומותאמות מהעולם שהיה, שאושר על ידי הוועדה, מהשיעור המקסימלי של השכר, לחריגה מהתקציב, חריגה משיא כוח האדם או חריגות שכר לפי סעיף 29 לחוק יסודות התקציב.

קארין אלהרר: אני רק אומר שאני חשבתי שסעיף 81 כפי שהיה, היה כלי ניהולי אבל יש הסכמות ואני כמובן מכבדת אותן.

<דנה נויפלד: הנוסח שמונח לפניכם הוא הנוסח שהעברנו לוועדה ועליו יש הערות של אתי.

<דנה נויפלד: אני אקריא אותו כדי שכולם יהיו מסונכרנים ואחר כך אני אסביר את השינויים.

<דנה נויפלד: הדבר הראשון שאנחנו מתקנים זה את סעיף 11 שמדבר על תפקידי המועצה.

<דנה נויפלד: כמו שיוני הסביר עכשיו, אנחנו משכללים את עניין שיא כוח האדם.

<דנה נויפלד: הסעיף כפי שהיה, שיא כוח האדם מאושר על ידי המועצה ואנחנו מתקנים עכשיו את פסקה (5) בסעיף 11 והוספנו כאן שתפקיד המועצה יהיה לקבוע, בכפוף לאישורים הנדרשים, את שיא כוח האדם.

<דנה נויפלד: אנחנו נשנה את זה ונכתוב: לאשר.

<דנה נויפלד: המועצה תאשר את שיא כוח האדם בתאגיד לאחר שהתקבל אישור הממונה על התקציבים באוצר.

<דנה נויפלד: אני אסביר את התהליך.

<דנה נויפלד: המנהל יציע את שיא כוח האדם, הממונה על אגף התקציבים באוצר יאשר ולאחר אישורו זה יובא לאישור המועצה.

<דנה נויפלד: הכול יהיה בסעיף 81(א) שתכף אני אציג אותו.

<אתי בנדלר: המנכ"ל מגיש את ההצעה לשיא כוח אדם למנהל אגף התקציבים, מנהל אגף התקציבים מאשר ורק אז זה עובר לאישור המועצה.

<אתי בנדלר: זה יהיה התהליך.

קארין אלהרר: אני מעלה להצבעה את סעיף 11(5).

קארין אלהרר: מי בעד?

קארין אלהרר: בעד – פה אחד

קארין אלהרר: הסעיף אושר פה אחד.

קארין אלהרר: לסעיף 81.

<דנה נויפלד: סעיף 81, כפי שהסבירה היושבת ראש, עסק במגבלה על עלות השכר.

<דנה נויפלד: אנחנו משנים את זה כך שהסעיף יהיה כך ששיא כוח האדם בתאגיד השידור יאושר בידי המועצה לאחר הקבלה של אישור הממונה במשרד האוצר ולעניין זה אנחנו ניסחנו מי ייספר מכוח האדם בתאגיד.

<דנה נויפלד: הנוסח שהועבר אליכם אמר: "לעניין זה ייספר כחלק מכוח האדם בתאגיד השידור הציבורי כל מי שעבודתו או חלק עיקרי ממנה מבוצע במתקני התאגיד או מי שעבודתו בליבת עיסוקו של התאגיד והכול לרבות מי שמועסק על ידי קבלן כוח אדם או קבלן שירות כהגדרתם בחוק העסקת עובדים על ידי קבלני כוח אדם, התנש"ו-1996".

<דנה נויפלד: לסעיף הזה יש לנו שינוי.

<דנה נויפלד: קבלן שירות יורד.

נחמן שי: אולי תבהירו.

<דנה נויפלד: אנחנו מבהירים.

<אמיר לוי: אין הכוונה לאשר עובדי חברות שמירה ועובדי ניקיון.

<אמיר לוי: הרעיון הוא שיא כוח אדם ולכן התוספת הזאת מיותרת ולכן אנחנו מבקשים למחוק אותה.

<דנה נויפלד: אנחנו נקריא את הנוסח החדש לאחר שני תיקונים כאשר אחד מהם הוא בעקבות תיקון של אתי.

<נטע דורפמן רביב: (א) לעניין זה ייספר כחלק מכוח אדם בתאגיד השידור הציבורי עובד תאגיד השידור הציבורי וכל מי שעיקר עיסוקו דרך קבע מבוצע במתקני התאגיד או מי שעבודתו בליבת עיסוקו של התאגיד והכול לרבות מי שמועסק על ידי קבלן כוח אדם כהגדרתו בחוק העסקת עובדים על ידי קבלני כוח אדם, התשנ"ו-1996.

<אבי ניסנקורן: למה לרבות?

<אבי ניסנקורן: הכוונה היא לקבלני כוח אדם.

<אבי ניסנקורן: זה לא לרבות.

<אבי ניסנקורן: לא צריך את המילה לרבות.

<נטע דורפמן רביב: זה לא רק מי שמועסק דרך קבלן כוח אדם כי למשל אדם שהוא עיתונאי ומחליטים להעסיק אותו לא בצורה של עובד אלא כפרילנסר אבל מה שהוא עושה, כל היום הוא עובד עבור תאגיד השידור הציבורי, במקרה הזה, למרות שהוא לא מועסק דרך קבלן כוח אדם, אנחנו כן נרצה לספור אותו כחלק משיא כוח אדם בתאגיד.

<נטע דורפמן רביב: לכן זה לא רק קבלני כוח אדם אלא יש לנו גם גורמים אחרים.

דוד צור: יש אנשי אבטחה וניקיון.

<נטע דורפמן רביב: לא.

<נטע דורפמן רביב: זה קבלן שירות.

<אמיר לוי: הרעיון הוא שלא יעקפו את שיא כוח האדם.

<אבי ניסנקורן: הרעיון הוא שבשיא כוח אדם יעבדו עובדי התאגיד ולא יעבדו בצורות העסקה אחרות.

<אבי ניסנקורן: כאן אתם בעצם מייצרים מצב שאתם דווקא מאפשרים לו.

<נטע דורפמן רביב: הפוך.

<נטע דורפמן רביב: אנחנו מגבילים.

<אבי ניסנקורן: אתם סופרים את זה.

<אמיר לוי: ולכן ברגע שיש לו מגבלה, הוא לכאורה אדיש.

<אמיר לוי: הרי מתי יעסיקו עובדים אחרים ולא שיא כוח אדם כי הייתה את המגבלה?

<אמיר לוי: ברגע שגם העובדים העקיפים נספרים במגבלה, לא יהיה לו תמריץ לקלוט.

<אמיר לוי: כאן אומרים לו שכולם אותו הדבר, אותו דין ואל תעשה משחקים.

<נטע דורפמן רביב: מכיוון שעכשיו אמרו לנו באמצע הדיון שהוחלט שקבלני שירות לא נכנסים, אני חושבת שלאור ההגדרה של עיקר עיסוקו, צריך לומר למעט מי שמועסק על ידי קבלן שירות כי אחרת הוא נכנס בהגדרה שרוב עיסוקו בתאגיד.

דוד צור: קבלני שירות אלה עובדי שמירה וניקיון.

<נטע דורפמן רביב: צריך לומר לרבות מי שמועסק על ידי קבלן כוח אדם אך למעט מי שמועסק על ידי קבלן שירות.

<נטע דורפמן רביב: אז הפרילנסרים נכנסים בשיא כוח אדם, אנשים שמועסקים בתוך התאגיד שהם לא דרך קבלן שירות נספרים בשיא כוח אדם, העובדים הרגילים כמובן נספרים בשיא כוח אדם אבל מי שמועסק דרך קבלן שירות, לא נספר.

<אתי בנדלר: יש לי עוד הערה לגבי סעיף קטן (א).

<אתי בנדלר: כפי שנאמר, מדובר כאן על תהליך לפיו המנכ"ל פונה לממונה על התקציבים שצריך לאשר את שיא כוח האדם וזה מועבר לאישור המועצה.

<אתי בנדלר: בהוראות המעבר או בהוראות התחילה, אינני זוכרת היכן, יש שתי הוראות שקובעות למועצה את התאריך האחרון לקביעת שיא כוח האדם, האחת היא עד ליום התחילה והשנייה שישה חודשים לאחר מועד התחילה.

<אתי בנדלר: יכול להיות שהממונה על התקציבים יהיה מאוד עסוק באותן תקופות.

<אתי בנדלר: אני חושבת שראוי במקרה הזה להציב לממונה על התקציבים זמן להגיב על פניית המנכ"ל לאישור שיא כוח האדם.

<אמיר לוי: כמו שאת רואה, אני לא חסם לשום דבר וב-9:30 בערב אני מוצא זמן.

<אתי בנדלר: יפה.

<אתי בנדלר: אנחנו מכירים תקופה ארוכה ואני משוכנעת שכל עוד אתה תמלא את התפקיד הזה, זה יהיה תוך 48 שעות.

נחמן שי: היו תקופות שתקציב רשות השידור היה נתקע במשרד האוצר.

<אתי בנדלר: אני מעירה הערות על סמך ניסיון מצטבר בטיפול בכל כך הרבה נושאים.

<אתי בנדלר: לכן אני חושבת שצריך להגביל כך שיהיו שלושה ימים, שיהיו עשרה ימים, שיהיו שבעה ימים אבל שייקבע פרק זמן לאשר או לדחות.

גלעד ארדן: במהירות ובהקדם האפשרי.

<אתי בנדלר: בהקדם האפשרי, זאת בדיוק הבעיה כי לפעמים זה לא יהיה אפשרי.

<אמיר לוי: אני מציע שנתקדם עם ההקראה ונעשה חשיבה.

קארין אלהרר: בסדר.

קארין אלהרר: סעיף קטן (ב).

<דנה נויפלד: (ב) אם לא התקבל אישור הממונה על אגף התקציבים לשיא כוח האדם בתאגיד השידור הציבורי כאמור בסעיף קטן (א), לא תאר המועצה את הצעת התקציב לפי סעיף 11(6).

<דנה נויפלד: זה סוגר את זה מבחינת הקשר בין שיא כוח האדם לבין התקציב.

<דנה נויפלד: בסעיף קטן (ג) שינינו ובמקום עלות השכר יבוא שיא כוח האדם.

<דנה נויפלד: הורדנו את עלות השכר ואותו הדבר נעשה גם בסעיף (ד) ו-(ה).

<דנה נויפלד: תיקון נוסף לסעיף 40.

<דנה נויפלד: סעיף 40 קובע כיום את העילות שבהתקיימן המנהל הכללי חדל מלכהן לפני תום תקופת הכהונה שלו.

<דנה נויפלד: אנחנו מתקנים שלוש עילות.

<דנה נויפלד: לפני התיקון, לפני שחזרנו לוועדה, אם לא התקיימה מגבלת עלות השכר, זאת הייתה עילה להפסקת כהונתו של המנכ"ל.

<דנה נויפלד: עכשיו אנחנו מתקנים וקובעים שאם תאגיד השידור הציבורי חרג משיא כוח האדם שנקבע בהתאם להוראות סעיף 81(א), זאת תהיה עילה להפסקת כהונתו של המנכ"ל.

<נטע דורפמן רביב: אפשר להפנות כאן ל-11(5).

<נטע דורפמן רביב: בסעיף (7) אני חושבת שאולי אפשר להפנות ישירות לסעיף 11(5) שממילא הוא מפנה ל-81.

<דנה נויפלד: אין בעיה.

<דנה נויפלד: בסדר גמור.

<דנה נויפלד: בהתאם להוראות סעיף 11(5).

נחמן שי: אם הוא חורג ממגבלת שיא כוח אדם, זאת עוד סיבה לפיטורי המנכ"ל.

<דנה נויפלד: כן.

<נטע דורפמן רביב: לפני כן זאת הייתה חריגה ממגבלת שכר שקבענו.

<דנה נויפלד: פסקה (8) מדברת על מצב שבו יש חריגה מהוראות סעיף 29(א): (8) מצא שר האוצר או מי מטעמו – אנחנו נשנה את זה וייאמר או הממונה על השכר והסכמי עבודה במשרד האוצר – כי תאגיד השידור הציבורי הסכים על שינויים בשכר, בתנאי פרישה או בגמלאות, או על הטבות כספיות הקשורות לעבודה, בניגוד להוראות סעיף 29(א) לחוק יסודות התקציב, ולא מצאה המועצה כי המנהל הכללי נקט בכל הצעדים הנדרשים על מנת להימנע מהשינויים או מההטבות כאמור.

<נטע דורפמן רביב: אפשר במקום "ולא מצאה" לומר "אלא אם כן מצאה המועצה שהמנהל הכללי נקט בכל הצעדים הנדרשים".

<דנה נויפלד: אלא אם כן מצאה המועצה.

<דנה נויפלד: בסדר.

<דנה נויפלד: (9) נמצא בדוחות הכספיים של תאגיד השידור הציבורי שאושרו על ידי המועצה כי בתקציב השוטף של תאגיד השידור הציבורי קיים עודף התחייבויות על נכסים או קיים עודף הוצאות על הכנסות.

<נטע דורפמן רביב: הכוונה היא שלתאגיד יש גירעון בשוטף.

<נטע דורפמן רביב: או שיש לו גירעון נצבר או גירעון שוטף.

<נטע דורפמן רביב: המשמעות היא גירעון צבור.

<נטע דורפמן רביב: אם יש לך עודף הוצאות על הכנסות, יש לך בעיה בגירעון השוטף.

<נטע דורפמן רביב: אם יש לך עודף בנכסים, יש לך בעיה בגירעון הצבור.

<נטע דורפמן רביב: אם אחד המקרים האלה קורים, זאת בעצם עילה לכך המנכ"ל יפוטר.

<אתי בנדלר: כפי שמנוסחות הפסקאות האלה.

<אתי בנדלר: אם יתקיימו העילות החדשות, הכהונה פוקעת.

<אתי בנדלר: זאת אומרת, זה לא שיש מישהו שדן ובודק אם אכן צריך לפטר אותו.

<אתי בנדלר: כאשר אנחנו מדברים על פסקה (7), תאגיד השידור הציבורי חרג ממגבלת שיא כוח האדם שנקבעה בהתאם להוראות סעיף 81(א), מישהו צריך לקבוע שאכן כך נעשה.

<אתי בנדלר: הקביעה יכולה להיות לפי אחת משתיים: או המנכ"ל עצמו מודיע על כך בהתאם להוראות סעיף 81(ד) או ששר האוצר מחליט על כך לפי סעיף קטן (ה) לאותו סעיף, אבל צריך להיות האקט הזה.

<אבי ניסנקורן: למה אין בפסקה (7) את הסיפא שיש ב-(8)?

<אתי בנדלר: זאת השאלה השנייה.

<אבי ניסנקורן: זה פותר את הבעיה כי אז המועצה מצאה.

<אבי ניסנקורן: בסעיף (8)( סיפא כתוב "ולא מצאה המועצה כי המנהל הכללי נקט בכל הצעדים הנדרשים על מנת להימנע מהשינויים או מההטבות כאמור".

נחמן שי: הם שינו את זה ל"אלא אם כן מצאה המועצה".

נחמן שי: אם הוא עשה את זה כמו שצריך, לא מפטרים אותו.

<אתי בנדלר: סעיף 81 בו דנו קודם, אם תסתכלו על סעיף קטן (ה), כתוב ש"הודיע המנהל הכלי בהודעתו לפי סעיף קטן (ג) כי לא התקיימה מגבלת שיא כוח האדם בשנת הכספים שחלפה או החליט כך שר האוצר לפי הוראות סעיף קטן (ד), יחולו, במועד ההודעה או ההחלטה, לפי העניין (בסעיף קטן זה – המועד הקובע) וכל עוד לא החליט שר האוצר אחרת, הוראות אלה".

<אתי בנדלר: זאת אומרת, יש מועד קובע בו יש ראיה כמעט חלוטה לצורך החוק לכך שאכן לא התקיימה מגבלת שיא כוח האדם.

<אתי בנדלר: כאן צריך לומר שתאגיד השידור הציבורי חרג ממגבלת שיא כוח אדם שנקבעה בהתאם להוראות סעיף 81 או בהתאם להודעתו לפי סעיף קטן (81(ד) או בהתאם להחלטת שר האוצר לפי סעיף קטן (ה) כי אחרת אין לך נקודת ייחוס.

<אתי בנדלר: מתי פוקעת הכהונה?

<דפנה גלוק: גם בנוסח הקודם זה היה כך.

<אמיר לוי: זה בסדר.

<אמיר לוי: מקובל.

<אתי בנדלר: להערה שנאמרה כאן.

<אתי בנדלר: בפסקה (8) נאמר בפירוש ש"אלא אם כן מצאה המועצה כי המנהל הכללי נקט בכל הצעדים הנדרשים על מנת להימנע מהשינויים או מההטבות כאמור".

<אתי בנדלר: לעומת זאת, לעניין חריגה ממגבלת כוח אדם, אין אפשרות בכלל למנכ"ל להוכיח.

<אמיר לוי: שיא כוח אדם, זה עניין פשוט.

<אמיר לוי: יש מספר ואו שאתה עומד בו או שאתה לא עומד בו.

<אמיר לוי: קבעו 700 עובדים, אין כאן עניין של פרשנות וזה לא עולם מורכב מדי.

<אמיר לוי: לעומת זאת, סעיפים של חריגות שכר, זה עולם תוכן מלא.

<אמיר לוי: אלה הסכמי עבודה, אלה תוספות שניתנו בצורות מסוימות, אלה הסכמי שכר כאשר חלקם הם הסכמים כלליים וחלקם הסכמים ייחודיים עם הגוף.

<אמיר לוי: זה עולם הרבה יותר מורכב ולפעמים מנכ"ל יכול לעשות, אפילו בשוגג, טעות בעולם שיש בו הרבה פרטים.

<אמיר לוי: כשיש לו מספר איקס עובדים שמותר לו להעסיק בגוף, אין מקום לפרשנויות, או שאתה עומד במספר או לא ולכן אין כאן מקום לזה שאם המועצה מצאה או השתכנעה או לא השתכנעה.

קארין אלהרר: זה אמור להיות מאושר במועצה.

<אמיר לוי: זה יאושר במועצה, יבוא לאישורנו באוצר וזה סעיף מאוד מאוד פשוט.

<אמיר לוי: לכן לא הוספנו.

<אתי בנדלר: האמת היא שעכשיו זה הרבה יותר פשוט.

<אתי בנדלר: כמו שזה היה מנוסח קודם, אי אפשר היה לדעת אם הוא חרג או לא חרג, אם הנגר נחשב לחלק מהעובדים לצורך העניין הזה או לא נחשב כחלק מהעובדים.

<אתי בנדלר: אני רוצה לוודא לגבי פסקה (9).

<אתי בנדלר: גם כאן מדובר על נתונים ברורים וחד משמעיים?

<נטע דורפמן רביב: כן.

<נטע דורפמן רביב: אלה דוחות.

<אמיר לוי: כן.

<אתי בנדלר: מי אמור לבחון את זה ולהגיע למסקנה הזאת?

<אתי בנדלר: זאת אומרת, באיזה נקודת זמן פוקעת כהונתו?

<אבי ניסנקורן: גם כאן אתה רוצה לעשות את זה בלי שיקול דעת?

<נטע דורפמן רביב: המועצה מאשרת את הדוחות.

גלעד ארדן: לגבי המנכ"ל חייבים שיקול דעת.

גלעד ארדן: האוצר סגר אתו הסכם על העלאת שכר במשק, התייקר לו בשבעה אחוזים השכר ובגלל זה בלבד הוא חרג מהתקציב.

גלעד ארדן: אוטומטית חייבים לפטר אותו?

גלעד ארדן: אין שיקול דעת?

נחמן שי: אם יהיו תוספות שכר, המגבלה תעלה.

נחמן שי: לא?

גלעד ארדן: זאת עילה.

גלעד ארדן: הם יכולים לדרוש ממנו להתייעל ואם הוא לא עושה את זה, הם תמיד יכולים לפטר אותו, אבל אי אפשר להגיד שאוטומטית הוא מפוטר.

<אמיר לוי: אני מצפה שמנהלים, גם בגופים ציבוריים - - -

גלעד ארדן: אבל אתה לא משאיר שיקול דעת.

גלעד ארדן: זה לא הגיוני.

גלעד ארדן: אין חוק כזה כי זה לא תלוי רק בו.

גלעד ארדן: יש אירועים חיצוניים שלא תלויים רק בו.

<אמיר לוי: בתפיסת עולמי, כל דבר תלוי במנהל.

<אמיר לוי: כל דבר.

<אמיר לוי: אם אתה מנהל, תנהל את הגוף.

גלעד ארדן: זה גם לגבי אגף תקציבים שבשנה מסוימת פרצת את תקרת ההוצאה?

<אמיר לוי: כן.

<אמיר לוי: הטעות היא שלנו.

גלעד ארדן: אבל לא מפטרים אתכם אוטומטית בלי להסביר את הנסיבות.

דוד צור: משנים את סעיף ההכנסות.

דוד צור: סעיף ההכנסות מיד מתעדכן.

<אתי בנדלר: המועצה מאשרת את הדוחות הכספיים.

<נטע דורפמן רביב: לכן אמרתי שהמועד בו זה ידוע הוא כאשר המועצה מאשרת את הדוחות ובדוחות הכספיים יש עודף התחייבויות לנכסים.

<אתי בנדלר: זה לא נמצא.

<אתי בנדלר: זה מצאה המועצה.

<אתי בנדלר: זה לא מאן דהוא.

<אתי בנדלר: זה לא שאני עכשיו עותרת להכריז על פיטורי המנכ"ל כי אני מצאתי שיש חריגה.

<נטע דורפמן רביב: לא.

<נטע דורפמן רביב: אני לא חושבת שהמועצה צריכה לקבוע את הממצא הזה.

<נטע דורפמן רביב: הממצא הזה כתוב בתוך הדוחות.

<נטע דורפמן רביב: עצם זה שזה כתוב בדוחות, זה מספק.

<נטע דורפמן רביב: לא צריך להיות אקט שהמועצה צריכה עכשיו לנקוט בו.

קארין אלהרר: לא ביקשתי שהמועצה תמצא.

קארין אלהרר: אני רק אומרת שבנוהל השוטף הדוחות האלה לא מעוברים לשום מקום עד שהמועצה לא מאשרת אותם.

איתן כבל: כך אף אחד לא יבוא לכאן.

איתן כבל: ראתה המועצה, זה אומר שגם המועצה צריכה לעשות איזה בירור או שניים.

איתן כבל: יש הבדל בין מה שנכתב בטבלה, לכאורה מה שאת אומרת זה שבאופן אוטומטי נכתב בטבלה – ישלחו לו מכתב פיטורין.

<אתי בנדלר: אפילו לא שולחים לו.

<אתי בנדלר: הכהונה פוקעת.

גלעד ארדן: הדירקטוריון אמר למנכ"ל לקנות טכנולוגיה חדשה שלא קיימת, הוא קנה אותה ולכן הוא התקרב לשני אחוזים בתקציב.

גלעד ארדן: למחרת עלה מחיר החשמל כי האוצר שולט ברשות החשמל.

גלעד ארדן: זה הגיוני שאין לדירקטוריון שום שיקול דעת והמנכ"ל אוטומטית מפוטר?

<אתי בנדלר: לכן אני מעלה את הסוגיות האלה.

גלעד ארדן: נראה לי שיהיה תור ארוך לנהל את הגוף הזה.

גלעד ארדן: יהיה קשה לשופט לבחור.

איתן כבל: צריך לבחור את המנכ"ל הראשון ואת המחליף שלו.

גלעד ארדן: נכון.

<אמיר לוי: בדרך כלל כאשר עושים תקציב, יש סעיף תקציבי של התחייבויות בלתי צפויות מראש.

<אמיר לוי: בדיוק לדברים כאלה.

<אמיר לוי: אם הוא מנכ"ל עושה תקציב כמו שצריך, שיכין תקציב כמו שצריך.

<אמיר לוי: גם בתקציב המדינה יש בלתי צפוי מראש.

<אמיר לוי: אנחנו חוטפים על כך שיש רזרבה, אבל אי אפשר לעשות תקציב אחרת.

גלעד ארדן: רצינו שהממשלה לא תמנה ותפטר מנכ"ל כי לממשלה יש שיקולים שהם לא תמיד השיקולים הענייניים.

גלעד ארדן: דירקטוריון אמור לשקול שיקולים ענייניים.

גלעד ארדן: או שאתה מאמין לו שיהיו לו שיקולים ענייניים, או שאתה לא מאמין לו.

גלעד ארדן: אם אתה לא מאמין, בוא נוותר גם על דירקטוריון כי לשם מה צריך דירקטוריון?

גלעד ארדן: אם הדירקטוריון הזה החליט לדרוש מהמנכ"ל לקנות משהו למרות הבצ"מ.

גלעד ארדן: אני בניתי בית, שמתי בצ"מ הרבה יותר גדול וחרגתי.

גלעד ארדן: אשתי לא פיטרה אותי אלא הפעילה שיקול דעת וראתה שהיו סיבות הגיוניות.

איתן כבל: למרות שהייתה לה עילה.

גלעד ארדן: סעיף כזה הוא פשוט לא רציני.

גלעד ארדן: אתה רוצה, אני לא אתווכח על זה.

גלעד ארדן: תכניסו אותו אבל אני אומר לך שזה דבר לא רציני לכתוב בחוק שאין שיקול דעת לדירקטוריון.

קארין אלהרר: בסופו של דבר מתקיים דיון במועצה ולא מעבירים את זה הלאה ב-31 בדצמבר אלא אם כן התקיים דיון.

קארין אלהרר: מה הבעיה שהמועצה תקיים דיון בעניין הזה?

קארין אלהרר: תגידו לי אם יש בעיה עם זה.

גלעד ארדן: באותה שנה אל תאשר לו את שיא כוח האדם ותדרוש ממנו להוריד את שיא כוח האדם.

קארין אלהרר: נטע, יש לכם הצעה?

<נטע דורפמן רביב: אני רוצה להזכיר.

קארין אלהרר: לא להזכיר.

קארין אלהרר: להציע.

<נטע דורפמן רביב: להציע, אמרו לי לא להציע.

דוד צור: אני יכול להציע?

דוד צור: נוסיף בסעיף (ב) את המילה: המנהל הכללי יכול ויחדל.

<אתי בנדלר: חבר הכנסת צור, אני רוצה להגיד לך שהנוסח הזה הוא נוסח שמופיע בעשרות ואולי במאות חוקים.

<אתי בנדלר: הפסקת כהונה של ממלא משרה וכך זה מופיע בכל המקומות.

<אתי בנדלר: יחדל לכהן בתום תקופת כהונתו באחד מאלה.

<אתי בנדלר: מה שצריך עכשיו לנסח ולבדוק זה מתי מדובר בעילה אוטומטית.

<אתי בנדלר: למשל, אם אני מתפטרת, זאת עילה אוטומטית, הכהונה שלי תיפסק כי אני מתפטרת, או נבצר ממני דרך קבע, הלכתי לבית עולמי.

<אתי בנדלר: יש מקרים שצריך להפעיל שיקול דעת או שמישהו צריך להיווכח שהתקיימו אותן נסיבות.

<נטע דורפמן רביב: אנחנו מדברים במצב שבו יש תקציב שחייב להיות מראש מאוזן.

<נטע דורפמן רביב: המועצה לא יכולה לאשר תקציב לא מאוזן.

<נטע דורפמן רביב: יש כאן מנכ"ל שחרג מהוראות המועצה.

<נטע דורפמן רביב: אנחנו מציעים לאפשר לו, אלא אם כן תוקנה החריגה – נראה איך מנסחים את זה – תוקן הגירעון השוטף תוך הרבעון הבא.

<אמיר לוי: יש לי הזדמנות לתקן.

<אמיר לוי: אם הוא חרג והוא בגירעון, ברבעון הבא יש לו אפשרות לתקן.

איתן כבל: הרבעון הבא, זה לא קרוב מדי?

<אמיר לוי: לא.

<אמיר לוי: אמרו לו לקנות טכנולוגיה, עלו מחירי החשמל, הוא יראה להם תקציב מאוזן.

<נטע דורפמן רביב: הוא לא מצליח להביא את הגוף הזה לאיזון למרות לפי החוק המועצה גם לא יכולה להגיש תקציב לא מאוזן.

רינה פרנקל: אבל הוא חרג במידה קטנה.

רינה פרנקל: מדברים על חריגה קטנה.

<משה שגב: ואיך אנחנו יודעים כמה טילים יש לחמאס?

<משה שגב: גם זה שיקול תקציבי.

קארין אלהרר: משה, ערב טוב.

קארין אלהרר: לא עכשיו.

<אמיר לוי: איתן, אמרת שרבעון זה מעט.

איתן כבל: כן.

<אמיר לוי: שני רבעונים נראה לך יותר?

<אמיר לוי: שני רבעונים.

איתן כבל: מחצית השנה.

קארין אלהרר: מחצית השנה.

קארין אלהרר: בסדר.

<נטע דורפמן רביב: זה לפי רבעונים ולכן אני מציעה שזה יהיה לפי רבעונים.

<אתי בנדלר: תוך שני רבעונים עוקבים.

<יונתן רגב: כדי שלא יהיה מצב שאותו מנכ"ל יגלגל את החריגה הזאת כל הזמן שנה אחרי שנה ותהיה לו חצי שנה, אנחנו רוצים לומר ובלבד שזה לא היה בין שתי שנות תקציב ברציפות.

<נטע דורפמן רביב: זאת אומרת שהוא לא חורג ומתקן, חורג ומתקן.

<קריאה: אם הוא תיקן, מה הבעיה?

<נטע דורפמן רביב: זאת התנהלות שחוזרת על עצמה.

קארין אלהרר: שלא יהיה דפוס התנהגות.

<אתי בנדלר: חריגות שונות לא יראו במשך שתי שנים כי אם אנחנו מדברים על שני רבעונים, זה כן יכול להתפרס על שתי שנות כספים.

<יונתן רגב: נאמר שבשנה איקס הייתה חריגה והוא צריך לתקן אותה בחציון.

<יונתן רגב: בשנה שאחרי כן, בדוחות השנתיים, הוא לא יכול להראות חריגה.

<יונתן רגב: אנחנו מדברים על חריגה ברמה השנתית.

<משה שגב: גברתי היושבת ראש, זה קיים בגוף במדינה?

<משה שגב: אתם ממציאים כאן את הגלגל.

<משה שגב: למה להמציא את הגלגל?

קארין אלהרר: לפעמים צריך להמציא, כשמשהו לא עובד.

<קריאה: זאת דיקטטורה ניהולית.

<משה שגב: תנו לגוף להתנהל.

<משה שגב: מה הפחד הזה?

<משה שגב: שיתנהל עם מגבלות.

<משה שגב: יש לו מגבלות.

<משה שגב: בלי אישור שלך הגוף הזה לא יכול להתנהל.

קארין אלהרר: תודה רבה על ההצבעות החשובות.

קארין אלהרר: אני מעלה להצבעה את סעיף 40 כנוסח הוועדה עם התיקונים.

קארין אלהרר: מי בעד?

קארין אלהרר: בעד – פה אחד

קארין אלהרר: הסעיף אושר פה אחד.

קארין אלהרר: אמיר, יש לכם תובנה לגבי הזמן?

<אמיר לוי: לגבי שלושת הימים?

<אמיר לוי: זה מסרבל את החיים כי מתי נספור?

<אמיר לוי: מהרגע שהם פנו?

<אמיר לוי: ואם הפניה שלהם היא לא פניה מלאה ואם חסרים בה דברים?

<אמיר לוי: זה נראה לי די מיותר.

<אמיר לוי: אני לא אתעקש על זה.

<אמיר לוי: לא אכפת לי לכתוב שלושים ימים וזהו אבל אני מכיר את החיים.

<אתי בנדלר: יש כל מיני הוראות קשיחות וטוב שכך.

<אמיר לוי: אני מוכן.

איתן כבל: אמיר, אם קשוח – גם עליך.

<אמיר לוי: אני אומר שלושים יום, בסדר גמור.

<אמיר לוי: קיבלנו.

<אמיר לוי: לא חריגות אלא אישור שיא כוח האדם.

<אמיר לוי: מרגע שהמועצה פנתה, תוך שלושים ימים.

קארין אלהרר: ובלבד שהוגשה בקשה מלאה.

<אתי בנדלר: שלושים יום לאשר בקשה מלאה, זה המון זמן.

<אתי בנדלר: להם לא נותנים את שלושים הימים.

<אתי בנדלר: אם אתה רוצה מרגע שנמסרו כל המסמכים שאתה דורש, אלה 14 ימים.

<אמיר לוי: תני לי לחשוב.

<אתי בנדלר: 14 ימים מרגע שהוגשו כל המסמכים הנדרשים לצורך קבלת החלטה.

<אמיר לוי: אתי, 21 ימים.

<אתי בנדלר: בתוך 21 ימים מהמועד שבו נמסרו לממונה כל המסמכים והנתונים הנדרשים לצורך קבלת החלטה.

קארין אלהרר: אני מעלה להצבעה את סעיף 81 כנוסח הוועדה עם התיקונים.

קארין אלהרר: מי בעד?

קארין אלהרר: בעד – פה אחד

קארין אלהרר: הסעיף אושר פה אחד.

<דנה נויפלד: בסעיף 44 אנחנו לא צריכים את התיקון.

<נטע דורפמן רביב: מכיוון ששינינו את סעיף 11(5), אין צורך להפנות ל-81.

<דנה נויפלד: לא צריך את תיקון סעיף 44.

<דנה נויפלד: ירדנו מזה.

קארין אלהרר: עכשיו אנחנו מגיעים לסעיף 106.

קארין אלהרר: הייתה בקשה של שר התקשורת לתיקון הסעיף.

קארין אלהרר: על פי הבקשה שלו למפרק צריכה להיות הסמכות גם להזיז נושאי משרה אחרים מלבד המועצה והמנכ"ל ככל שהם יפריעו לעבודת הרשות בתקופת הפירוק.

קארין אלהרר: זה בעצם התיקון שאנחנו רוצים להביא.

קארין אלהרר: דנה, את רוצה להקריא את סעיף 106?

<דנה נויפלד: אני אקריא.

קארין אלהרר: דוד, אתה רוצה לומר משהו בעניין?

<אתי בנדלר: גברתי היושבת ראש, אני חושבת שזה בכל זאת מחייב הסבר כי הנושא נדון בדיוני הוועדה.

<אתי בנדלר: ככל שנושא משרה מפריע לניהול השוטף, אין ספק שיש למפרק סמכות לפטר את נושא המשרה לפי סעיף קטן (ב) המוצע הקיים, שכבר אושר.

<אתי בנדלר: עכשיו מבקשים משהו נוסף ואני חושבת שזה מחייב הסבר.

<דוד האן: אני לא יודע אם לראות את זה כעניין נוסף.

<דוד האן: אני נכחתי כמוכם בדיון הקודם בוועדה שעסק בפרק הפירוק ואינני היחיד.

<דוד האן: מסתבר שגם שר התקשורת ביקש את זה והוא הבליט והדגיש את העניין שכל האמירות המפורשות שנאמרו בדיון בוועדה ושהוחלט עליהן שייכללו בסעיף החוק בעניין זה שהמפרק לא יפטר עובדים משיקולי צמצום או התייעלות וכולי, הם נכונים ככלל מבחינת העובדים אבל הייתה בפירוש הדגשה שזה לא מתייחס לנושאי המשרה של הרשות אלא לציבור העובדים הרחב.

<דוד האן: לא לנושאי המשרה.

<דוד האן: השר הדגיש את זה כבר בדיון הקודם וחזר על זה כמה וכמה פעמים אבל איכשהו זה לא בא לידי ביטוי.

<דוד האן: אכן השר ביקש את התיקון הזה.

<דוד האן: התפיסה היא שזאת בעצם הבהרת דברים שאכן עלו והובהרו בדיון הקודם בוועדה.

<אתי בנדלר: אני רוצה להגיב על הדברים האלה.

<אתי בנדלר: קודם כל, אני רוצה להבהיר מלכתחילה שאין לי התנגדות לסעיף המוצע אבל לא הייתי רוצה להציג את זה כאילו הדברים לא היו בהירים ואולי החלטות הוועדה בעקבותיהם לא היו בהירות ולכן גם הצעת החוק לא נוסחה בהתאם להחלטות הוועדה.

<אתי בנדלר: כדי להיות משוכנעים בעמדתנו, הקשבנו היום לדיונים בהקשר הזה ולא נראה לי שהייתה כאן אי בהירות.

<אתי בנדלר: יכול להיות שהיה חוסר הבנה בין הצדדים ואת זה אני מקבלת.

<דוד האן: אם כך, זאת הסרת ספקות.

<אתי בנדלר: זאת הסרת ספקות.

<אתי בנדלר: לי לא היו ספקות.

<אתי בנדלר: לנו לא היה ספק כי נאמר מפורשות שבקשר לחברי המועצה יש סעיף מפורש, הדברים ייאמרו במפורש, ובקשר לעובדים, נושאי המשרה ייכללו בהוראות שמתייחסות לעובדים בסעיף קטן (ב).

<אתי בנדלר: כאמור, אין לי התנגדות אם הוועדה מאשרת להוסיף סעיף בקשר לנושאי משרה שהם עובדים, דהיינו, המנהלים ברשות השידור, אבל ראוי שהדברים ייאמרו על השולחן בצורה ברורה.

<דנה נויפלד: נכניס שמספרו של הוא (ב1) נוכח הנחיותיה של היועצת המשפטית לוועדה אבל כנראה הוא יהיה סעיף קטן (ג): "על אף האמור בסעיף 106(ב) לא יראו בהוראת המפרק על סיום העסקתם של נושאי משרה ברשות כפיטורים במסגרת צמצום מספר העובדים או התייעלות של הרשות.

<דנה נויפלד: בסעיף זה "נושא משרה" – כהגדרתו בסעיף 1".

<אתי בנדלר: אם אני מבינה, המפרק לא מורה על סיום העסקה אלא אתה מקבל החלטה לסיים את העסקתם.

<אתי בנדלר: אם כן, לא יראו בהחלטת המפרק לסיים את העסקתם.

<דוד האן: רק מי שכפוף למנכ"ל.

<אתי בנדלר: אנחנו גם לא מדברים על נושא משרה כהגדרתו בסעיף 1 כי בסעיף 1 מוגדר נושא משרה כעובד תאגיד השידור הציבורי.

<אתי בנדלר: אנחנו צריכים להגדיר את המנהלים.

<דנה נויפלד: אין בעיה.

<אתי בנדלר: אני אקרא את ההגדרה אותה נאמץ לכאן.

<אתי בנדלר: "המנהל הכללי, משנה או סגן למנהל הכללי וכן מנהל אחר הכפוף במישרין למנהל הכללי".

<קריאה: גם היושב ראש?

<אתי בנדלר: היושב ראש הוא חבר המועצה.

קארין אלהרר: המליאה מפוזרת ביום כניסת החוק לתוקף.

<אתי בנדלר: ביום הפרסום.

קארין אלהרר: נכון.

קארין אלהרר: ביום הפרסום.

קארין אלהרר: אני מעלה להצבעה את סעיף 106, כולל סעיף קטן (ב1) או (ג).

קארין אלהרר: מי בעד?

קארין אלהרר: בעד – פה אחד

קארין אלהרר: הסעיף אושר פה אחד.

קארין אלהרר: תודה רבה לכולם.

קארין אלהרר: הישיבה נעולה.

קארין אלהרר: חוזרים למליאה.